stanford-oval/wikipedia huggingface dataset:
Tie (uskonnollinen yhteisö)
Historia

Tien perustaja Victor Paul Wierwille (1916–1985) oli pastori konservatiivisessa Evangelical and Reformed Church -nimisessä protestanttisessa yhteisössä. Omien sanojensa mukaan hän kuuli vuonna 1942 Jumalan äänen, joka sanoi Jumalan johtavan häntä ja auttavan häntä ymmärtämään Raamattua paremmin kuin yksikään ihminen apostolien jälkeen. Samana vuonna Wierwille alkoi opettaa näkemyksiään radio-ohjelmassa Vesper Chimes. Radio-ohjelma oli suunnattu ennen kaikkea nuorille, se sisälsi Wierwillen saarnojen ja opetusten lisäksi nuorille suunnattua musiikkia ja nuorten omia todistuksia. 1947 radio-ohjelman ympärille syntyi nuorista kuulijoista koostunut ryhmä The Chimes Hour Youth Caravan. Radiolähetys muutti vuonna 1953 nimekseen The Way ("Tie"), ja seuraavana vuonna Wierwille perusti lehden The Way Magazine. Nimitys "Tie" perustuu useisiin Apostolien tekojen kohtiin, jossa varhaista kristillistä kirkkoa kutsutaan "tieksi".
Vuonna 1953 Wierwille järjesti ensimmäiset "Power for Abundant Living" (Voima yltäkylläiseen elämään) -kurssit. Kursseja on Tien parissa joskus kutsuttu nimityksellä "maailman ihmeellisimmät kurssit". Ne käsittelivät kristittynä kasvamista ja elämistä. Wierwille pyhitysajattelun mukaisesti kurssin käyminen johti yltäkylläiseen elämään, jossa kaikki kristityn pyynnöt ja rukoukset kävivät toteen. Mikäli näin ei käynyt, henkilöllä oli vielä salaisia paheita tai syntejä. Yltäkylläiseen elämään -kurssit huipentuivat kielillä puhumisen ja muiden armolahjojen opetteluun.
Vuosien myötä Wierwillen opetukset Kristuksesta, Jumalasta ja kolminaisuudesta alkoivat etääntyä yhä enemmän perinteisestä kristillisestä uskontulkinnasta. Vuonna 1955 Wierwille järjesti johtamansa, aikaisemmin vain löyhästi hänen ympärilleen kokoontuneet jäsenet uskonnolliseksi yhteisöksi nimellä The Way International. Hän erosi lopullisesti aikaisemmasta kirkostaan vuonna 1957.
Wiewille sovelsi alusta alkaen Tien toimintaan nykyaikaista teknologiaa, ja sanomaa levitettiin radiolähetysten, kasettien ja äänilevyjen, myöhemmin cd-levyjen avulla. Liike käytti myös moderneja tapoja ilmaista uskoaan, se hyväksyi esimerkiksi modernin musiikin käytön. 1960-luvulla Tie saikin jonkin verran kannattajia nuorten parissa syntyneestä Jeesus-liikkeestä. Vuonna 1968 Wierwille järjesti laajan moottoripyöräkiertueen, jossa hän kierteli Yhdysvaltain osavaltioita tavaten Jeesus- ja hippiliikkeeseen kuuluneita nuoria ja julistaen heille sanomaansa. Vuodesta 1970 vuoteen 1995 Tie järjesti myös omat vuotuiset rock-festivaalit, "Rock of Ages Festivals".
Wierwille vetäytyi virallisesti liikkeen johdosta 1982, ja uudeksi johtajaksi nousi L. Craig Martindale. Martindale erosi liikkeen johdosta vuonna 2000, kun häntä oli epäilty seksuaalisesta häirinnästä. Hänen tilalleen nousi Rosalie F. Rivenbark, joka johtaa nykyään liikettä yhdessä johtokunnan neljän muun jäsenen kanssa.
Liikkeen rakenne

Wierwille järjesti Tien organisaation puun kaltaiseksi. Liikkeen juuria ovat kansainvälisen työn päämaja New Knoxvillessä, Ohiossa, Yhdysvalloissa, sekä Yhdysvalloissa sijaitsevat koulutuskeskukset. Runkona pidetään kansallisia organisaatioita ja haaroina osavaltiotasoa. Oksat (brach) ovat kaupunkikeskuksia ja pienet oksat (twig) paikallisyhteisöjä. Tien yksittäiset jäsenet ovat lehtiä. Liikkeen keskuspaikkassa toimii New Knoxvillessä toimii myös liikkeen oma kirjapaino ja radioasema. Liikkeellä on oma kirjankustantamo, American Christian Press, joka julkaisee muiden muassa liikkeen omaa lehteä The Way Magazine. New Knoxvillessä järjestetään myös Tien kristittynä kasvamista käsitteleviä Yltäkylläiseen elämään -kursseja. Kursseilla on kolme tasoa, peruskurssi, jatkokurssi ja syventävä kurssi. Keskuksessa järjestetään myös muita, syventäviä kursseja, esimerkiksi raamatuntulkinnasta.
Vuonna 1971 Wierwille aloitti uuden koulutusmuodon, Word over the World ("Sana kaikkeen maailmaan") -kurssit, joiden tarkoituksena on kouluttaa Tielle kokoaikaisia sananjulistajia. Kurssin käyneet henkilöt, jotka tunnetaan nimellä WOW Ambassadors, sitoutuvat käyttämään päivittäin vähintään kahdeksan tuntia todistamiseen, kurssien järjestämiseen sekä opintoryhmien perustamiseen ja johtamiseen. Liike harjoittaa edelleenkin hyvin voimaperäistä lähetystyötä.
Jäsenten odotetaan tukevan liikkeen toimintaa maksamalla sille kymmenykset.
Omien tietojensa mukaan Tiellä on toimintaa 61 maassa, jäsenten määrä arvioidaan 10.000 ja 20.000 välille. Liikkeen kannattajien määrän arviointi on vaikeaa, koska monet sitä tulevat eivät ole järjestäytyneet yhteisöiksi, vaan he harjoittavat uskoaan esimerkiksi kuuntelemalla Tien radio-ohjelmia, lukemalla liikkeen kirjallisuutta tai seuraamalla liikkeen toimintaa internetissä.
Tien toiminta Suomessa

Tiellä ei ole ollut järjestäytynyttä toimintaa Suomessa. Jotkut suomalaiset ovat tosin osallistuneet Voima yltäkylläiseen elämään -kursseille ulkomaille, ja Suomeen on tilattu Tien materiaalia, kuten lehtiä ja kasetteja. Vuonna 1983 Suomeen asettui muutamia Tien edustajia pidemmäksi aikaa, ja he järjestivät muutamia todistustilaisuuksia ja opintopiirejä. Tien materiaaleja ei ole tiettävästi käännetty suomeksi.
Aiheesta muualla

The Way International - oma sivusto
John Hynes

| John Hynes |
| --- | --- |

Henkilötiedot
Syntynyt: 10. helmikuuta 1975 (ikä 49) Warwick, Rhode Island, Yhdysvallat
Kansalaisuus:   Yhdysvallat
Jääkiekkoilija
Pituus:  176 cm
Paino:  82 kg
Seura
Seura:  Minnesota Wild
Sarja:  NHL
Tehtävä:  Päävalmentaja
Valmennusura
Vuodet:  1996–
Seurat:  USA Hockey National Team Development Program (pääv. 2003–2009)   Wilkes-Barre/Scranton Penguins (pääv. 2009–2015)
John Hynes (s. 10. helmikuuta 1975 Warwick, Rhode Island, Yhdysvallat) on yhdysvaltalainen jääkiekkovalmentaja. Nykyisin hän valmentaa NHL-seura Minnesota Wildia.
Hynes on valmentanut Yhdysvaltojen alle 18-vuotiaiden sekä alle 20-vuotiaiden maajoukkueita useissa arvokisoissa vuosien 1998–2008 välillä. Alle 18-vuotiaiden valmentajana Hynes on ollut voittamassa kultaa, hopeaa sekä pronssia. Lisäksi alle 20-vuotiaissa hän on voittanut kaksi maailmanmestaruutta.
Hynes toimi USA Hockey National Team Development Programin sekä Yhdysvaltojen nuorten maajoukkueiden päävalmentajana vuodet 2003–2009. Kaudeksi 2009–2010 hän siirtyi AHL-seura Wilkes-Barre/Scranton Penguinsin apuvalmentajaksi. Seuraavaksi kaudeksi hän siirtyi joukkueen päävalmentajaksi. Hynes valittiin heti ensimmäisellä päävalmentajakaudellaan AHL:n parhaaksi valmentajaksi. Hän toimi Penguinsin päävalmentajana kauteen 2014–2015 asti.
Kesäkuussa 2015 NHL-seura New Jersey Devils nimesi Hynesin seuraavan kauden päävalmentajakseen Scott Stevensin ja Adam Oatesin korvaajaksi. Hänestä tuli samalla 40-vuotiaana NHL:n historian nuorin päävalmentaja.
Joulukuussa 2019 Hynes sai potkut Devilsin päävalmentajan tehtävästä.
Tammikuussa 2020 Nashville Predators palkkasi Hynesin uudeksi päävalmentajakseen.
Toukokuussa 2023 Hynes sai potkut Predatorsin päävalmentajan tehtävästä.
Marraskuussa 2023 Minnesota Wild palkkasi Hynesin päävalmentajakseen potkut saaneen Dean Evasonin tilalle.
Torri

Torri on Evangelista Torricellin mukaan nimetty paineen yksikkö, joka ei kuulu SI-järjestelmään.
Eräs tapa määritellä paine on kertoa, kuinka korkean nestepatsaan kyseinen paine pystyy kohottamaan, tai toisin sanoen määrätyn korkuisen nestepatsaan aiheuttama paine nestepatsaan juurella. Paineen mittaamiseen käytetty laite, joka perustuu kyseiseen ilmiöön on U-putkimanometri. Vaikka manometrissä voidaan periaatteessa käyttää mitä tahansa nestettä, on käytännöllistä käyttää elohopeaa. Jos käytettäisiin vettä, pitäisi nestepatsaan olla erittäin korkea. Jotta pystyttäisiin mittaamaan normaali ilmakehän paine, pitäisi vesipatsaan olla kymmenen metrin korkuinen. Normaali ilmanpaine pystyy nostattamaan noin 760 mm:n korkuisen elohopeapilarin. Tästä syystä 1/760 osa ilmakehää tai 1 mm elohopeaa (elohopeamillimetri, lyhenne mmHg) on jo pitkään ollut kätevä tapa mitata paineita. Tätä yksikköä kutsutaan torriksi ja yksikön tunnus on torr. Vielä nykyäänkin torri yksikkönä on käytössä varsinkin verenpaineen mittauksessa (tosin nimellä elohopeamillimetri).
Koska normaali-ilmanpaine on tarkasti määritelty (kymmenes CGPM, 1954), torri on sittemmin määritelty tarkalleen 101 325 / 760 (tai 2 533,125 / 19) ≈ 133,3223684 pascaliksi. Vaikka torri on vielä käytössä matalan paineen suunnittelussa, on pascal suositeltu yksikkö käytettäväksi.
Elohopeamillimetrin ja torrin määritelmät

Vaikka elohopeamillimetri ja torri ovat käytännössä lähes samoja yksiköitä, niillä on kuitenkin toisistaan poikkeavat määritelmät. Torri on määritelty kuten yllä kuvataan, mutta elohopeamillimetrin määritys perustuu maailman säätieteilijöiden järjestön määritelmään, joka kuuluu: "paine joka aiheutuu täsmälleen yhden millimetrin korkuisen nestepilarin alapäässä nesteen tiheyden ollessa täsmälleen 13,595 1 g/cm³ paikassa, jossa painovoiman aiheuttama kiihtyvyys on täsmälleen 980,665 cm/s²". Yleensä käytetty elohopean tiheyden arvo aiheuttaa 760 mmHg:n paineen, joka on täsmälleen 101 325,014 435 4 Pa eli noin 0,14 ppm poikkeava tavallisen ilmakehän paineeseen verrattuna. Useimmissa käytännön sovellutuksissa kyseinen ero on kuitenkin täysin merkityksetön.
Onon

| Onon |
| --- | --- |

Alkulähde:  Hentiivuoristo
Laskupaikka:  Šilkajoki
Maat:  Mongolia, Venäjä
Pituus:  1 032 km
Virtaama:  191 m³/s
Valuma-alue:  96 200 km²
Onon (ven. Оно́н) on Amurin vesistöön kuuluva joki Mongoliassa ja Taka-Baikalian aluepiirissä Venäjällä. Yhdessä Ingodan kanssa se muodostaa Šilka-joen. Ononin pituus on 1 032 kilometriä ja valuma-alueen laajuus 96 200 neliökilometriä. Sen virtaus vaihtelee voimakkaasti. 12 kilometrin päässä joen suusta virtaus on keskimäärin 191 kuutiometriä sekunnissa.
Joki saa alkunsa Hentei-ylängön keskiosasta. Yläjuoksulla se virtaa Hentein–Tšikoin ylängön kautta muodostaen saaria, alajuoksulla Mogoituin ja Borštšovskin harjanteiden välissä. Tärkeimmät sivujoet ovat Hurah-Gol, Borzja, Unda, Agutsa, Kyra ja Aga.
Amurin vesistö, Onon länsilaidalla
Ononin varrella sijaitsevat Akšan, Nižni Tsasutšein ja Olovjannajan piirikeskukset.
Historia

Onon antoi nimensä Ononjoen taistelulle, jonka kiinalaiset ja mongolit kävivät sen rannalla 15. kesäkuuta 1410.
Aiheesta muualla

Onon Taka-Baikalian tietosanakirjassa (venäjäksi)
Torri Edwards

| Mitalit | Mitalit | Mitalit |  |
| --- | --- | --- | --- |
|  Edwards vuonna 2007 Osakan MM-finaalin jälkeen. |  Edwards vuonna 2007 Osakan MM-finaalin jälkeen. |  Edwards vuonna 2007 Osakan MM-finaalin jälkeen. |  |
Maa:   Yhdysvallat
Naisten yleisurheilu
|  Olympialaiset  |  Olympialaiset  |  Olympialaiset  |  |
|  Pronssia | Sydney 2000 | 4 × 100 m |  |
| MM-kilpailut  | MM-kilpailut  | MM-kilpailut  |  |
|  Kultaa | Pariisi 2003 | 100 metriä |  |
|  Kultaa | Osaka 2007 | 4 × 100 m |  |
|  Hopeaa | Pariisi 2003 | 200 metriä |  |
|  Hopeaa | Pariisi 2003 | 4 × 100 m |  |
| Sisäratojen MM-kilpailut  | Sisäratojen MM-kilpailut  | Sisäratojen MM-kilpailut  |  |
|  Pronssia | Birmingham 2003 | 60 metriä |  |
Torri Edwards (s. 31. tammikuuta 1977 Fontana, Kalifornia) on yhdysvaltalainen pikajuoksija.
Edwardsin oli tarkoitus kilpailla Sydneyn olympialaisissa 2000 ainoastaan 4 × 100 metrin viestijuoksussa, mutta Inger Millerin loukkaantumisen takia hän pääsi mukaan myös henkilökohtaiselle 100 metrin juoksuun, jossa karsiutui puolivälierissä ajalla 11,32 sekä 200 metrin juoksuun, jossa karsiutui välierissä ajalla 23,06. Pikaviestissä hän oli mukana pronssia juosseessa joukkueessa. Kauden lopussa hän juoksi GP-finaalissa 200 metrillä seitsemänneksi. Birminghamin sisäratojen MM-kisoissa 2003 hän voitti pronssia 60 metrin juoksussa ajalla 7,17. Myöhemmin samana vuonna hän voitti MM-kultaa Pariisin ulkoratojen MM-kisoissa 100 metrillä ajalla 10,93, MM-hopeaa 200 metrillä ajalla 22,47 sekä MM-hopeaa pikaviestissä. Kauden lopussa hän juoksi IAAF:n yleisurheilufinaalissa kolmanneksi sekä 100 että 200 metrillä.
Edwards sijoittui neljänneksi Budapestin sisäratojen MM-kisoissa 2004 60 metrillä ajalla 7,16. Samana vuonna hän kärähti dopingista ja sai kahden vuoden kilpailukiellon, joka myöhemmin lyhennettiin 15 kuukauden pituiseksi. Hän palasi radoille vuonna 2006, jolloin hän juoksi 100 metrillä toiseksi IAAF:n yleisurheilufinaalissa sekä yleisurheilun maailmancupissa.
Osakan MM-kisoissa 2007 hän voitti pikaviestissä kultaa ja juoksi sadalla metrillä neljänneksi. Pekingin olympialaisissa 2008 hän karsiutui 4×100 metrin viestissä alkuerissä ja sijoittui 100 metrillä kahdeksanneksi.
Henkilökohtaiset ennätykset

100 metrin juoksu: 10,78 (2008)
200 metrin juoksu: 22,28 (2003)
50 metrin juoksu: 6,31 (2002)
60 metrin juoksu: 7,10 (2006)
Nürburgringin 24 tunnin ajo 2016

Ratapiirros 24 tunnin ajossa käytetystä radasta (Nordschleife + GP-rata).
Nürburgringin 24 tunnin ajo 2015 (ADAC Zurich Nürburgring 24 Hours) oli 14.-17 toukokuuta 2015 ajettu kestävyysajon kilpailu Nürburgringin radalla.
Kilpailuun ilmoittautui 160 autoa, joista kilpailuun starttasi 156 autoa, 104 pääsi maaliin ja 103 sai sijoituksen.
Kilpailun voittivat Maro Engel, Bernd Schneider, Adam Christodoulou ja Manuel Metzger.
Aiheesta muualla

Nürburgring 24 Hours (englanniksi)
Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista. 
Alkuperäinen artikkeli: en:2016 24 Hours of Nürburgring
Käännös suomeksi
Ozren Bonačić

| Mitalit> Maa:   Jugoslavia.Miesten vesipallo. Olympialaiset  | Mitalit> Maa:   Jugoslavia.Miesten vesipallo. Olympialaiset  | Mitalit> Maa:   Jugoslavia.Miesten vesipallo. Olympialaiset  | Maa:   Jugoslavia> Miesten vesipallo. |
| --- | --- | --- | --- |
|  Kultaa | Mexico City 1968 | vesipallo |  |
|  Hopeaa | Tokio 1964 | vesipallo |  |
Ozren Bonačić (s. 5. tammikuuta 1942 Zagreb) on kroatialainen entinen vesipalloilija, joka edusti urallaan Jugoslaviaa. Hän oli maajoukkueessa voittamassa olympiakultaa Mexico Citystä 1968 ja hopeaa 1964 Tokiosta.
Hän pelasi urallaan HAVK Mladostin joukkueessa.
Thaimaan kansalaisuus

Mallikuva Thaimaan passista, jonka maan kansalaiset voivat saada.
Thaimaan kansalaisuus on laillinen suhde Thaimaan kuningaskunnan ja yksityisen ihmisen välillä. Tyypillisesti kansalaisuus saadaan ius sanguinis -periaatteella, jossa vähintään toinen henkilön vanhemmista on jo entuudestaan Thaimaan kansalainen. Maassa sovelletaan myös ius soli -periaatetta eli kansalaisuuden voi saada syntymällä Thaimaan maaperällä.
Thaimaan lakien mukaan vain maan kansalaiset voivat esim. omistaa maata ja yli 49 % thaimaalaisen yrityksen osakkeista.
Kansalaisuuden saaminen syntymällä tai ilmoituksella

Syntyperäiseksi Thaimaan kansalaiseksi lasketaan sellainen henkilö, jonka:
Vähintään toinen vanhemmista on Thaimaan kansalainen
On syntynyt Thaimaan maaperällä, paitsi jos
Henkilön vanhemmille on myönnetty vain tilapäinen oleskelulupa
Henkilön vanhemmat eivät ole oleskellut laillisesti Thaimaassa
Henkilön vanhemmat ovat ovat saaneet oleskella väliaikaisesti Thaimaassa viranomaisten erityisluvalla
Kansalaisuuden saaminen hakemuksella

Henkilöt, jotka ovat vähintään 18-vuotiaita eikä heillä ole rikosrekisterimerkintöjä, voivat hakea Thaimaan kansalaisuutta, mikäli hakija täyttää seuraavat ehdot:
On asunut Thaimaassa pysyvällä oleskeluluvalla vähintään viisi vuotta
On töissä Thaimaassa
Osaa puhua ja kirjoittaa thain kieltä
Osaa laulaa Thaimaan kansallislaulun
On saanut vähintään 50 pistettä viranomaisten arvioinnissa
Viranomaisten tekemässä arvioinnissa voi saada maksimissaan 100 pistettä ja sillä arvioidaan, kuinka sopiva hakija on. Pisteitä jaetaan 7 eri kategoriassa, jotka ovat ikä (40–50 -vuotiaat saavat automaattisesti tästä kategoriasta täydet pisteet), koulutustaso (tohtorin tutkinnot omaavat saavat automaattisesti tästä kategoriasta täydet pisteet), kuukausittainen palkka, Thaimaassa asutun ajan tyyppi ja kesto (pitkään asuneet ja kotirekisteriin merkityt saavat automaattisesti tästä kategoriasta täydet pisteet), thain kielen taitotaso, yleinen tietämys Thaimaasta ja luonne. Luonnetta arvioivat viranomaiset kiinnittävät huomiota mm. hakijan puhetyyliin, käytökseen ja pukeutumiseen.
Vuonna 2022 tehdyn lakimuutoksen perusteella kielitaitovaatimuksia kiristettiin sen verran, että kielitaidon todistamiseen vaaditaan opetusministeriön myöntämä kielitaitotodistus tai todistus Thaimaassa suoritetusta peruskoulusta.
Kaksoiskansalaisuus

Thaimaa sallii kaksoiskansalaisuuden.
Tenacious D: Maailman paras rokkibändi

| Tenacious D: Maailman paras rokkibändi> Tenacious D: The Pick Of Destiny |
| --- | --- |

Ohjaaja:  Liam Lynch
Käsikirjoittaja:  Jack Black Kyle Gass Liam Lynch
Tuottaja:  Jack Black Kyle Gass Stuart Cornfeld
Säveltäjä:  Jack Black
Kuvaaja:  Robert Brinkmann
Leikkaaja:  David Rennie
Pääosat:  Jack Black Kyle Gass
Valmistustiedot
Valmistusmaa:  Yhdysvallat
Tuotantoyhtiö:  New Line Cinema
Levittäjä:  New Line Cinema Netflix HBO Max
Ensi-ilta:  2006
Kesto:  93 min
Alkuperäiskieli:  englanti
Aiheesta muualla
IMDb 
Elonet
AllMovie
Infobox OKNimi-testi OK: 
Tenacious D: Maailman paras rokkibändi (Tenacious D: The Pick Of Destiny) on Liam Lynchin ohjaama yhdysvaltalainen komediaelokuva vuodelta 2006. Pääosissa näyttelevät Jack Black ja Kyle Gass, jotka ovat yhdessä myös käsikirjoittaneet ja tuottaneet elokuvan. Kaksikko on tuttu samannimisestä televisiosarjasta sekä yhtyeestä Tenacious D. Elokuva sisältää paljon yhtyeen musiikkia, joka on keskeisellä sijalla elokuvassa.
Juoni

Elokuvassa omaa nimikkorooliaan näyttelevä Jack Black asuu uskonnollisessa perheessä Missourissa, Kickapoossa. Black rakastaa rock n' roll -musiikkia, mutta hänen uskovainen perheensä ei pidä hänen harrastuksestaan. Tämän vuoksi Jack karkaa kotoa päästäkseen Los Angelesiin, Hollywoodiin, jossa hän tapaa nimikkorooliaan näyttelevän kitaristi Kyle Gassin, joka ei kuitenkaan halua perustaa yhtyettä Blackin kanssa. Black pahoinpidellään kadulla ja Gass vie hänet omalle asunnolleen.
Gass alkaa harjoittaa Blackia arvoisekseen kitaristiksi. Käy pian ilmi, ettei Gass olekaan maailmankuulu kitaristi, josta Black suivaantuu. Gass kuitenkin kiintyi Blackiin niin paljon, että osti tälle oman kitaran entisen tilalle. Kaksikko tajuaa, että kohtalo saattoi heidät yhteen ja täten perustavat yhtyeensä, Tenacious D:n.
Kaverukset selailevat rock-lehtiä ja huomaavat, että kaikilla kuuluisilla rocktähdillä, kuten Eddie Van Halenillä ja Angus Youngilla, on samanlainen plektra. Black ja Gass menevät musiikkiliikkeeseen, ja kysyvät myyjältä samanlaista plektraa. Myyjä (Ben Stiller) kertoo plektran historian, ja että se on "Pick of Destiny" (suom. Kohtalon plektra). Plektra on oikeasti Saatanan hampaan osa, jonka keskiaikainen seppä irrotti kun paholainen oli manattu maan päälle. Koska Saatana ei ole täydellinen, hän ei voi palata maan päälle ennen, kuin on saanut hampaansa takaisin.
Blackille ja Gassille selviää, että plektra on tallessa läheisessä musiikkimuseossa. Kaverukset lähtevät välittömästi etsimään johtolankoja museoon pääsemiseksi, ja lopulta he löytävät plektran. Plektra pian hajoaa kahtia, jonka jälkeen Saatana (Dave Grohl) saa hampaansa takaisin ja palaa maapallolle. Tenacious D lyövät Saatanan kanssa vetoa siitä, kumpi soittaa paremman kappaleen, johon Saatanan on pakko suostua lakikirjansa puitteissa. Mikäli Saatana voittaa, hän saa Gassin orjakseen, mutta mikäli kaverukset voittavat, Saatanan on palattava Helvettiin ja maksaa heidän vuokransa.
Black ja Gass häviävät taistelun, mutta Saatanan ampuessa heitä salamalla, salama kimpoaa Blackin kitarasta hänen sarveensa. Saatana vajoaa takaisin maan alle, samalla kiroten yhtyeen.
Näyttelijät

Jack Black – JB, Jables
Kyle Gass – KG, Kage, Rage Kage
JR Reed – Lee
Dave Grohl – Saatana
Ben Stiller – Guitar Center-kaupan myyjä
Ronnie James Dio - oma itsensä
Arvioita

Turun Sanomien Tapani Maskula kirjoitti elokuvan alkavan lupaavasti musikaalina lauletuin vuorosanoin, mutta muuttuvan pian sketsimäiseksi vitsikimpuksi täynnä 1970-luvun tapaista alatyylistä rellestystä. ”Taiteellisesta vaikutelmasta en viitsi lausua halaistua sanaa, sillä parhaiten filmi pääsee oikeuksiinsa myöhäisillan tunteina, sali myytynä täyteen fanittajia ja kaiuttimien volyyminappulat kaakkoon käännettyinä.”
Torkjell Berulfsen

| Torkjell Berulfsen |
| --- | --- |
 Berulfsen vuonna 2016.
Henkilötiedot
Koko nimi:  Torkjell Kristian Berulfsen
Syntynyt: 20. tammikuuta 1943
Kuollut: 24. heinäkuuta 2024 (81 vuotta)
Ammatti:  toimittaja, juontaja, kirjailija
Vanhemmat:  Bjarne Berulfsen
Toimittaja
Radio:  NRK
Torkjell Kristian Berulfsen (20. tammikuuta 1943 – 24. heinäkuuta 2024) oli norjalainen toimittaja, radio- ja televisiojuontaja ja kirjailija. Hän juonsi NRK:lla monenlaisia ohjelmia 1970-luvulta vuoteen 2015, jolloin hän jäi eläkkeelle.
Aiheesta muualla

Kuvia tai muita tiedostoja aiheesta Torkjell Berulfsen Wikimedia Commonsissa
PAO Varda FC

| PAO Varda |
| --- | --- |

Koko nimi:  Pamvouprasiakos A.O Vardas
Perustettu:  1948
Kaupunki:  Varda, Kreikka
Kenttä:  Grigorios Kalakos -stadion
Sarja:  Football League 2
Puheenjohtaja:  Giannis Lentzas
Päävalmentaja:  Kostas Stamatiou
Infobox OKVirheellinen NIMI-arvo: 
PAO Varda FC on vuonna 1948 perustettu jalkapalloseura Vardasta, Kreikasta. Se pelaa kolmanneksi korkeimmalla sarjatasolla Football League 2:ssa.
Kreikan jalkapallomaajoukkueessa pelannut Andreas Samaris on edustanut seuraa juniorina.
Tiedonsiirtonopeus

Tiedonsiirtonopeus on suure, joka kuvaa tiedon siirtymisen nopeutta.  Tiedonsiirtonopeus on jossain tietyssä ajassa siirretyn tiedon määrä ja sen yksikkö on tiedon määrän yksikkö (bitti) jaettuna ajan yksiköllä (sekunti), bittiä sekunnissa. Yksikkö lyhennetään b/s, myös bit/s tai bps (bits per second).
Toisinaan siirtonopeus määritellään myös tavuissa
sekunnissa (t/s, B/s, byte/s). Näin menetellään erityisesti
puhuttaessa tietokoneen sisäisistä väylistä, joilla siirretään yksi tai useampi tavu kerrallaan.
Epäselvyyksien välttämiseksi tiedonsiirrossa käytetään usein termiä oktetti (kahdeksan bitin ryhmä) tavun sijaan.
Kerrannaisyksiköistä

Tietoliikenteessä käytetään apuna SI-järjestelmän kerrannaisyksiköitä puhuttaessa suurista 
siirtonopeuksista. Puhuttaessa tiedonsiirron nopeudesta bitteinä sekunnissa kerrannaisyksiköt pohjautuvat kymmenjärjestelmään.
Taulukko yleisesti käytössä olevista kerrannaisyksiköistä:
| Yksikkö | Lyhenne | Yksikön merkitys |
| --- | --- | --- |
| millibittiä sekunnissa | mb/s, mbit/s, mbps | 0,001 bit/s |
| kilobittiä sekunnissa | kb/s, kbit/s, kbps | 1 000 bit/s |
| megabittiä sekunnissa | Mb/s, Mbit/s, Mbps | 1 000 kbit/s, 1 000 000 bit/s |
| gigabittiä sekunnissa | Gb/s, Gbit/s, Gbps | 1 000 Mbit/s, 1 000 000 000 bit/s |
| terabittiä sekunnissa | Tb/s, Tbit/s, Tbps | 1 000 Gbit/s, 1 000 000 000 000 bit/s |